«1 ubesvart anrop»
(Chakushin ari). 
Regi: Takashi Miike. 
Med: 
Kou Shibasaki, Shinichi Tsutsumi, Kazue Fukiishi m.fl. Japansk grøsser. 
15 år. 

Ufokusert grøsserlapskaus av mobilterror, hevntokt, onde ånder, djevelutdrivelser og surklende lik. 

Ideen er god. 
På intet vis original, men god: 
Telefonen ringer. 
Det er melding til deg fra deg selv. 
Sendetidspunkt: 
Tre dager senere. 
Den dagen du skal dø. 

Telefonvarsel om din snarlige død er et svært, svært velkjent tema i filmgrøssernes lange historie. 
Japaneren Takashi Miike har oppdatert den til en ungdomsversjon av i dag, med mobiltelefonen som terrorens drivkraft. 
Mobiltelefonen følger deg overalt. 
Meldingene kommer, om du aldri så mye skrur den av. 

Filmens grunntema er egentlig solid, dets mørke univers likeså: 
Om overgrep som avler overgrep. 
Om de fortrengte ulykkers ulykksalige evne til å dukke frem igjen - omskapt til ondskap. 

Men Miike greier ikke holde hverken retning eller fokus. 
Han vil ha med absolutt alt. 
«1 ubesvart anrop» blir en overfylt blanding av digitale ånder, overnaturlige mord, djevelutdrivelse og gamle lik. 
Nitid studert. 

Så overmettet at den stygt nærmer seg sin egen parodi - knapt egnet til å skremme en sjel. 
Ikke et eneste, lite gys var denne anmelder i stand til å mobilisere gjennom nesten to timer i Miikes mørke univers. 
Og det er meget, meget godt gjort. 

ELLEN MARGRETHE SAND 
